Tampereen Ilves Suomen cupin voittoon 29 vuoden tauon jälkeen! IFK Mariehamn kaatui loppuottelussa

Ilves juhlii jalkapallon Suomen cupin voittoa Ahvenanmaalla.

Tampereen Ilves kaatoi IFK Mariehamnin Maarianhaminassa pelatussa jalkapallon Suomen cupin loppuottelussa lauantaina maalein 2–0.

Ottelun voittomaaliksi jääneen 1–0-osuman laukoi Matias Ojala 33. peliminuutilla. Toppari Tatu Miettunen tuplasi vierasjohdon reilut kymmenen minuuttia myöhemmin.

IFK:lla oli ottelussa useita tilaisuuksia maalintilinsä avaamiseen, mutta Ilveksen Mika Hilander onnistui lopulta pitämään maalinsa koskemattomana, ja tamperelaiset pääsivät juhlimaan himoittua mestaruutta.

Loppuottelun huippuhetket yllä olevalla videolla.

Loppuottelun parhaaksi pelaajaksi valittiin Ilveksen brasilialainen keskikenttäpelaaja Jair.

Vuodesta 1955 pelatun Suomen cupin mestaruus on Ilvekselle seurahistorian kolmas. Aiemmat tulivat vuosina 1979 ja 1990.

Pokaalit eivät ole olleet Ilvekselle viime vuosikymmeninä arkipäivää, sillä 29 vuoden takaisten juhlien jälkeen seura ei ollut onnistunut ottamaan yhtäkään suurvoittoa ennen tätä.

Suomen cupin voitosta tamperelaisseura saa paikan kauden 2020–21 Euroopan liigan karsintoihin. Lisäksi se tienasi palkintorahaa 50 000 euroa.

Alkukausi on ollut Ilvekselle todellinen menestys, sillä se johtaa myös Veikkausliigaa.

Ilves ylsi lopulta Suomen cupin loppuotteluun rimaa hipoen. Puolivälierässä se nousi tasoihin Honkaa vastaan 89. peliminuutilla ja voitti kamppailun lopulta rangaistuspotkukilpailussa. Välierässä KPV:tä vastaan Ilves oli puolestaan tappiolla vielä 90 peliminuutin jälkeen mutta kampesi kahdella lisäajan osumalla lopulta voittoon.